കാടിന് നാടുവിലൊരു നാട് അതാണ് വയനാട്ടിലെ വടക്കനാട് വയനാട്ടില് നാലു വശവും വനത്താല് ചുറ്റപ്പെട്ട ഒരു കൊച്ചു ഗ്രമമുണ്ട്, പകലെന്നോ രാത്രിയെന്നോ ഇല്ലാതെ വന്യമൃഗങ്ങള് കറങ്ങി നടക്കുന്ന ഈ സ്ഥലത്തിന്റെ പേര് വടക്കനാട് എന്നാണ്. കാടിന്റെ വന്യതയും ഗ്രാമത്തിന്റെ വശ്യമായ ഹരിതാഭയും ചേര്ന്ന ഒരിടമാണ് വടക്കനാട്. സുല്ത്താന് ബത്തേരിക്ക് സമീപമാണ് വടക്കനാട് എന്ന ഈ ചെറുഗ്രാമം സ്ഥിതി ചെയ്യുന്നത്. ഓടപ്പള്ളം വഴിയോ സെന്റ് മേരിസ് കോളേജ് വഴിയോ വടക്കനാട്ടിലേക്ക് പോകാം. ഏത് വഴി തെരെഞ്ഞെടുത്തലും കാട് കടക്കാതെ ഈ ഗ്രാമത്തിലെത്താന് സാധിക്കുകയില്ല. സെന്റ് മേരിസ് കോളേജിന് സമീപമാണ് സില്വര് ഓക്ക് കാട്. ഉയരമുള്ള വൃക്ഷങ്ങള് തിങ്ങി നിരനിരയായി നില്ക്കുന്ന ഈ പ്രദേശം പുള്ളിമാനുകളുടെ വിഹാരകേന്ദ്രമാണ്. രാവിലെയും വൈകിട്ടുമാണ് ഇവിടെ മാനുകളെ ധാരാളമായി കാണാന് കഴിയുക. റോഡരികില് താഴെയായി ഒരു ചെറിയ കുളമുണ്ട്. കടുവയും പുളിയുമടക്കം ധാരാളം വന്യമൃഗങ്ങള് ഇവിടെ വെള്ളം കുടിക്കാന് എത്താറുണ്ട്. Read Also : സഞ്ചാരികളെ മാടിവിളിച്ച് ശൂലം വെള്ളച്ചാട്ടം കാട് കടന്ന് എത്തിയാല് ആദ്യം വന്നു ചേരുന്നത് ഒരു ചെറിയ അങ്ങാടിയിലാണ്. റേഷന് കടയും പല ചരക്ക് കടയും കള്ളു ഷാപ്പുമെല്ലാമുള്ള ഒരു ചെറിയ അങ്ങാടി. അവിടെ നിന്ന് വീണ്ടും മുന്നോട്ട് പോയാല് കാണുന്നത് പാടമാണ്. ഞാറു നടുന്ന സമയം പോയാല് പാടങ്ങളെല്ലാം പച്ചപ്പണിഞ്ഞ് നില്ക്കുന്നത് കാണാന് സാധിക്കും. എന്നാല് ഇവിടുത്തെ കൃഷിയിടങ്ങള്ക്ക് വന്യമൃഗങ്ങള് എന്നും ഒരു ഭീഷണിയാണ്. ഏത് നിമിഷവും ആനയും, പന്നിയും, മാനും മറ്റും ഇറങ്ങി കൃഷി നശിപ്പിക്കാം. എന്നിരുന്നാലും ഇവിടെയുള്ളവര്ക്ക് കൃഷിയല്ലാതെ മറ്റൊരു മാര്ഗമില്ല. ഏറുമാടം കെട്ടി രാത്രി മുഴുവന് കവലിരുന്നാണ് ഇവിടെയുള്ളവര് കൃഷി സംരക്ഷിക്കുന്നത്. ഗ്രാമത്തിന്റെ വടക്കുവശത്തെ കാട് കടന്നാല് കര്ണാടകയാണ്. കാട്ടുവഴിയല്ലാതെ ഇത് വഴി കര്ണാടകയിലേക്ക് റോഡ് മാര്ഗമില്ല. മുന്പ് ബത്തേരിയില് നിന്ന് വടക്കനാട്ടേക്ക് ബസ് സര്വീസ് ഉണ്ടായിരുന്നു. എന്നാല് കൊവിഡ് വ്യാപനം മൂലം അതിപ്പോള് നിര്ത്തി വച്ചിരിക്കുകയാണ്. രാത്രിയായാല് വന്യമൃഗങ്ങളെ ഭയന്ന് ആളുകള് ഇത് വഴിയുള്ള യാത്ര പരമാവധി ഒഴിവാക്കും. മുന്പ് ഗ്രാമത്തിലിറങ്ങി വളര്ത്തുമൃഗങ്ങളെ വേട്ടയാടിയ കടുവയെ ഇവിടെനിന്നു പിടികൂടിയിരുന്നു. വടക്കനാട് കൊമ്ബന് എന്ന പേരില് അറിയപ്പെട്ട സ്ഥിരം ശല്യക്കാരനായ ഒരു ആനയുമുണ്ടായിരുന്നു. അതുകൊണ്ട് തന്നെ ആളുകള് വളരെ ശ്രദ്ധിച്ചാണ് രാത്രിയില് യാത്ര ചെയ്യുന്നത്. Read Also : കാടിനുള്ളിലെ ഗുഹയും ഉറവയും കുളവും എറണാകുളം ജില്ലയിലെ അധികമാരും അറിയാത്ത വിനോദ സഞ്ചാരകേന്ദ്രം ശാന്തവും സുന്ദരവുമായ ഈ ചെറു ഗ്രാമം തേടി നിരവധി പേര് ഇന്ന് ഇവിടേക്ക് എത്താറുണ്ട്. നഗരങ്ങളിലെ തിരക്കുകളില് നിന്നും ശാന്തത തേടി എത്തുന്നവരാണ് ഇവരില് അധികവും. Story Highlight: Vadkkanad Wayanad